अमरकांत नई कहानी आंदोलन से संबंधित कथाकार रहे हैं जो अपने आप में ही विविधतापूर्ण और अंतर्विरोध भरा साहित्यिक प्रत्यय है| डॉ० सुरेन्द्र चौधरी ने नई कहानी पर विचार करते हुए लिखा है कि “ नई कहानी आजादी के बाद के हिंदी संसार के उस प्रसरणशील मानस की अभिव्यक्ति थी जो देश-काल के परिवर्तनों और संभावनाओं से आंदोलित होने के साथ ही साथ कहीं संशयशील और तनावपूर्ण स्थितियों से भी गुजर रहा था_ _ _यह परिवर्तन भारतीय परिवेश में एक ओर जहां अनिवार्य कारणों से अंतर्विरोध ग्रस्त था वहीँ दूसरी ओर उसमें लगभग उन्हीं कारणों से संगत भविष्य की परिकल्पना भी शामिल थी|”2 यहाँ यह प्रश्न स्वाभाविक ही उठता है कि सुरेन्द्र चौधरी जिस प्रसरणशील मानव की बात कर रहें हैं वह मानव कौन है और उसकी आकांक्षाएँ क्या हैं? इस प्रश्न का उत्तर हमें अमरकांत की कहानियाँ बहुत ही मुखर रूप में देती हैं| कहना न होगा कि यह मनुष्य कोई और नहीं वरन ‘आम आदमी’ ही है| अमरकांत ने इसी आम आदमी को और उसके व्यक्तित्व की द्वंद्वात्मकता को अपनी कहानियों का केन्द्र बिंदु बनाया है| इसके अंतर्गत शुभ और अशुभ का द्वंद्व, व्यष्टि और समष्टि का द्वंद्व, आशा और निराशा का द्वंद्व, परम्परा और आधुनिकता का द्वंद्व समाहित है|